Այս բաժնէն վերջ նախորդ ժողովի ատենագրութիւնները վերյիշուեցան։ Այդ փուլին մասնաւոր ուշադրութեան առարկայ դարձաւ Խորհրդակցական մարմնի նախորդ նիստի ընթացքին՝ մեր համայնքի ընտրողներու ցանկերու արդիականացման ու կատարելագործման ուղղութեամբ կատարուած քննարկումները։ Նորին սրբազնութիւնն ու ժողովականները մասնաւոր գնահատանքով վերյիշեցին նախորդ նիստին մեր համայնքի երիտասարդ վարիչներէն Սարվէն Սերթշիմշէքի կողմէ բերուած մասնակցութիւնը եւ այս հարցին շուրջ իր կողմէ փոխանցուած մանրամասնութիւնները։ Ժողովականները համակարծիք գտնուեցան՝ որպէսզի Սարվէն Սերթշիմշէքի ջանքերով տարուած աշխատանքները ըլլան շարունակական։ Ընտրողներու ցանկերու արդիականացումն ու կատարելագործումը կ՚ենթադրէ մշտական աշխատանք։ Ուստի, Պատրիարքական Աթոռը կը նախատեսէ աստիճանաբար մասնաւոր յանձնախումբ մը ստեղծել այս նիւթին շուրջ ու միշտ օգտուիլ Սարվէն Սերթշիմշէքի պաշարէն։